Diari Oficial de la Generalitat Valenciana


Sumari del DOGV 6283, del 07-06-2010 (2010/6399)

ORDRE 12/2010, de 26 de maig, de la Conselleria de Medi Ambient, Aigua, Urbanisme i Habitatge, per la qual s'aprova la modificació de traçat del camí ramader núm. 1, assagador del Camí dels Carnissers i el Caminàs, que discorre pel terme municipal de Borriana.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6283

Data del DOGV
:   07-06-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/6399


Data del document
:   26-05-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Borriana
    * ramat
    * via rural

ORDRE 12/2010, de 26 de maig, de la Conselleria de Medi Ambient, Aigua, Urbanisme i Habitatge, per la qual s'aprova la modificació de traçat del camí ramader núm. 1, assagador del Camí dels Carnissers i el Caminàs, que discorre pel terme municipal de Borriana. [2010/6399]  
La classificació dels camins ramaders del terme municipal de Borriana s'aprova mitjançant l'Ordre de 31 de maig de 1976 i es publica en el Butlletí Oficial de l'Estat núm. 206, de 27 d'agost de 1976. En aquesta consta: camins ramaders excessius: assagador del Camí dels Carnissers i el Caminàs: l'amplària legal d'aquest de 20,89 metres es redueix a 6 metres.  
La mercantil Novenes de Calatrava, SL presenta davant de l'Ajuntament de Borriana, el 26 d'agost de 2000, i se sotmet a informació pública, una proposta de programa d'actuació integrada per al desenvolupament del sector Novenes de Calatrava, la qual es publica en el Diari Oficial de la Generalitat Valenciana amb data 14 d'agost de 2000 i s'aprova definitivament mitjançant l'Acord de la Comissió Territorial d'Urbanisme de 26 de juliol de 2001.   
En data 8 de novembre de 2001 el Ple de l'Ajuntament de Borriana acorda l'aprovació definitiva del programa d'actuació integrada per al desenvolupament del sector de sòl urbanitzable residencial Novenes de Calatrava.  
Aquesta actuació urbanística disposa de declaració d'impacte ambiental favorable de data 4 de juliol de 2001.   
Després de la firma del conveni urbanístic, es va tramitar el corresponent projecte d'urbanització, el qual va ser aprovat el 19 d'agost de 2002.  
A instàncies de l'Ajuntament de Borriana i de la mercantil Novenes de Calatrava, SL, en qualitat d'agent urbanitzador del programa d'actuació integrada Novenes de Calatrava, la Direcció Territorial de Castelló tramita l'expedient STMA/SF/VP/MT/044/2004 de desafectació de l'amplària sobrant i de modificació del traçat del camí ramader núm. 1, assagador del Camí dels Carnissers i el Caminàs, que discorre pel terme municipal de Borriana, ja que resulta afectat per l'actuació urbanística.  
Durant la tramitació de l'expedient s'han efectuat les actuacions procedents que hi consten.   
En dates 20 de desembre de 2004 i 24 de gener de 2005, l'enginyer instructor de l'expedient, amb el vistiplau del cap de la Secció Forestal, dicta informes en què proposa: respecte a la desafectació de l'amplària considerada excessiva, que és oportuna la sol·licitud de l'Ajuntament de Borriana de data 14 d'octubre de 2004 sobre el desistiment de la seua sol·licitud de desafectació de l'amplària considerada excessiva del camí ramader esmentat. I respecte a la modificació de traçat, que s'autoritze la sol·licitud de l'Ajuntament de Borriana de modificació de traçat proposat per al camí ramader núm. 1, assagador del Camí dels Carnissers i el Caminàs, en la totalitat del tram del camí ramader afectat pel PAI Novenes de Calatrava, subjecte a una sèrie de condicions, el contingut del qual es dóna ací per reproduït.  
En data 24 de febrer de 2005 el director territorial de Castelló dicta una proposta, amb un informe previ complementari, d'idèntica data, dictat per l'enginyer operador, amb els vistiplaus del cap de la Secció Forestal i el cap del Servei Territorial de Medi Ambient de Castelló, que reiteren el que esmenten els informes, indicats anteriorment, respecte de la modificació de traçat de l'amplària necessària del camí ramader. I, quant a la desafectació dels terrenys sobrants del camí ramader, i atés que el camí ramader està classificat com a excessiu i en el projecte de classificació consta com a sobrant una amplària de 14,89 metres, no es considera necessari conservar els terrenys sobrants, 11.792,88 metres quadrats, per al trànsit de bestiar, ni per a altres usos compatibles ni complementaris, segons el que defineix la llei de camins ramaders, per la qual cosa s'hi pot desafectar amb declaració expressa de la innecessarietat per al trànsit ramader i la resta d'usos compatibles.   
En data 4 de febrer de 2005 es dicta informe de l'Àrea Jurídica de la Conselleria de Territori i Habitatge, en el qual no s'estima oportuna la sol·licitud de l'Ajuntament de Borriana, quant al desistiment de la seua sol·licitud de desafectació de l'amplària considerada excessiva, basant-se en el fet que en l'ordre de classificació dels camins ramaders de Borriana l'amplària legal es redueix a sis metres i no procedeix cap desafectació perquè la modificació de traçat comprén la totalitat de l'amplària legal.  
Respecte de la modificació de traçat, es mostra favorable sempre que es desafecte el tram del camí ramader que discorre per l'àmbit del PAI, es modifique el seu traçat, es permuten els corresponents terrenys amb constància expressa de la parcel·la que substitueix els terrenys sobrants i s'afecte al domini públic el nou tram del camí ramader.  
L'Ajuntament de Borriana, en sessió plenària celebrada el 7 de juliol de 2005, aprova el projecte de reparcel·lació del sector SUR-R-5 Novenes de Calatrava (BOP, de 23 de juliol de 2005), el qual va ser inscrit en el Registre de la Propietat de Nules núm. 1. En aquest projecte s'adjudica a la Generalitat, sobre la base de la finca inicial aportada, les parcel·les de resultat núm. 59, camí ramader, i núm. 60, parc.  
Aquest acord municipal es recorre administrativament en reposició, i posteriorment per l'Advocacia de la Generalitat en via contenciosa administrativa davant del Jutjat Contenciós Administratiu núm. 2 de Castelló que, amb data 3 de juny de 2008, dicta sentència, la qual desestima el recurs interposat contra l'esmentat acord municipal de 7 de juliol de 2005 i es declara ajustat a dret el projecte de reparcel·lació del sector SUR-R-5 Novenes de Calatrava. En aquesta s'estableix que el sobrant del camí ramader (més enllà dels sis metres d'amplària legal classificada per l'Ordre de maig de 1976 i fins als 20,89 metres quadrats reclamats per la Generalitat), en no haver sigut objecte d'un expedient administratiu de delimitació, no es pot reconéixer com de titularitat de la Generalitat Valenciana, i ha de prevaler la titularitat que resulta del Registre de la Propietat, que és en definitiva la solució adoptada en el projecte de reparcel·lació.  
Amb data 9 de juny de 2009, el subsecretari de la Conselleria d'Economia, Hisenda i Ocupació mitjançant ofici comunica a la Direcció General de Gestió del Medi Natural que, «...atés que és ferma l'esmentada sentència i tenint en compte, per tant, el projecte de reparcel·lació ajustat a dret, cal considerar efectuada la modificació del traçat del camí ramader assagador del Camí dels Carnissers i el Caminàs, per la qual cosa la Conselleria de Medi Ambient, Aigua, Urbanisme i Habitatge ha de recollir la variació del traçat feta per l'instrument urbanístic de referència i, després d'això, posar de manifest la seua descripció davant d'aquesta Sotssecretaria a l'efecte de la incorporació en l'Inventari general de béns i drets de la Generalitat i en el Registre de la Propietat...».  
Amb data 26 de novembre de 2009, el subsecretari de la Conselleria d'Economia, Hisenda i Ocupació mitjançant ofici comunica a la Direcció General de Gestió del Medi Natural que, atesa la fermesa de la sentència mencionada anteriorment, «el traçat del camí ramader modificat es correspon amb l'aprovat per l'esmentat instrument urbanístic com a finca de resultat núm. 59, camí ramader, inscrita en el Registre de la Propietat de Borriana en el tom 1792, llibre 820, foli 50, finca 55.276... L'avantdita finca núm. 59 s'ha d'incloure en l'Inventari general de béns i drets de la Generalitat amb la descripció registral inscrita, com també la finca núm. 60 (QL parc) resultant de la reparcel·lació i igualment propietat de la Generalitat».  
Amb data 27 de gener de 2010, l'enginyer forestal instructor de l'expedient dicta informe, amb el vistiplau del cap de la Secció Forestal de Castelló, en el qual es ratifica en els seus informes de dates 20 de desembre de 2004 i 24 de gener de 2005 i realitza una descripció del traçat actual i del traçat proposat del camí ramader assagador del Camí dels Carnissers o el Caminàs, afectat pel programa d'actuació integrada per al desenvolupament del sector SUR-R-5 Novenes de Calatrava, el contingut del qual es dóna ací per reproduït.  
Amb data 19 d'abril de 2010 té entrada en el registre general de la Conselleria un ofici del sotssecretari de la Conselleria d'Economia, Hisenda i Ocupació, acompanyat de còpia del Decret de l'Alcaldia de data 4 de febrer de 2010, pel qual se sotmet a informació pública el compte de liquidació definitiva del projecte de reparcel·lació del sector Novenes de Calatrava (SUR-R-5) de Borriana, presentat en data 15 d'octubre de 2009, per la mercantil Novenes de Calatrava, SL, com a agent urbanitzador d'aquest.  
Així mateix, acompanya l'informe del Servei de Gestió Immobiliària, de data 25 de març de 2010, en el qual assenyala que la Generalitat no està afectada pel compte de liquidació atés que les parcel·les adjudicades no apareixen en la llista per no tenir edificabilitat.  
Finalment, comunica que va a inscriure les finques de propietat de la Generalitat núm. 59 i 60 del projecte de reparcel·lació esmentat en l'Inventari de béns i drets de la Generalitat.  
Vistos els preceptes legals esmentats i la resta de concordant i pertinent aplicació, com també el Reglament orgànic i funcional de la Conselleria de Medi Ambient, Aigua, Urbanisme i Habitatge, aprovat per Decret 139/2009, de 18 de setembre, del Consell (DOCV núm. 6107, de 22 de setembre de 2009, desenvolupat per l'Ordre 1/2010, de 19 de gener, DOCV núm. 6194, de 28 de gener de 2010),  
ORDENE  
Article 1  
Aprovar la modificació parcial de traçat del camí ramader núm. 1 assagador del Camí dels Carnissers i el Caminàs, afectat pel desenvolupament urbanístic del sector SUR-R-5 Novenes de Calatrava, siti al terme municipal de Borriana, conforme es descriu en l'annex.  
Article 2  
El sobrant del camí ramader (més enllà dels sis metres d'amplària legal classificada per Ordre de maig de 1976 i fins als 20,89 metres quadrats reclamats per la Generalitat), pel fet de no haver sigut objecte d'un expedient administratiu de delimitació, no es pot reconéixer com de titularitat de la Generalitat Valenciana, i preval la titularitat que resulta del Registre de la Propietat, que és en definitiva la solució adoptada en el projecte de reparcel·lació, segons el que disposa la sentència ferma del Jutjat Contenciós Administratiu núm. 2 de Castelló, de data 3 de juny de 2008.  
Article 3  
Inscriure en el Registre de la Propietat les finques núm. 59 i núm. 60 resultat del projecte de reparcel·lació, provinents del camí ramader assagador del Camí dels Carnissers i el Caminàs.  
Article 4  
Inscriure les finques propietat de la Generalitat, mencionades anteriorment, en l'Inventari general de béns i drets de la Generalitat.  
DISPOSICIÓ FINAL  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
València, 26 de maig de 2010  
El conseller de Medi Ambient, Aigua, Urbanisme i Habitatge,  
i vicepresident tercer del Consell,  
JUAN GABRIEL COTINO FERRER  
Annex  
«Procedent del veí terme d'Almassora i després de creuar el riu Millars penetra a Borriana creuant el camí de la Pedrera; pren el Camí dels Carnissers i discorre per aquest. Creua el camí de Vila-real, passa per la Torre de Clixat; arriba al barranc de l'Hospital (Marjalet) i segueix per aquest fins a prendre la travessia de la Santa Pau i posteriorment el camí del mateix nom, i arriba al riu Sec, al costat del nucli urbà. Va per l'esmentat riu uns 1.000 metres i des del camí de les Salines es desvia cap al sud-est (dins del límit del sector Novenes de Calatrava) pel marge exterior nord de la finca adjudicada amb el número 60 (QL-parc) en el programa d'actuació integrada Novenes de Calatrava. A continuació el camí ramader voreja per l'exterior una primera rotonda que, situada dins del sector Novenes de Calatrava, es troba ubicada a la carretera del Grau de Borriana. Vorejada la rotonda, el camí ramader s'orienta en direcció sud-oest i discorre, seguint per dins de l'actuació urbanística Novenes de Calatrava, per un traçat paral·lel al límit sud del sector i confrontant amb el límit sud de la finca adjudicada amb el número 57 del programa d'actuació integrada Novenes de Calatrava (ronda de connexió amb la carretera al grau-carretera al port). A continuació, el camí ramader torna a vorejar per l'exterior una segona rotonda que, ubicada dins del sector, afecta el camí de les Novenes. Vorejada la rotonda anteriorment mencionada, el camí ramader continua en direcció sud-oest i arriba a una altra tercera rotonda situada dins del sector. De la rotonda anteriorment referida el camí ramader continua, però ja fora del sector, pel traçat del camí dels Quarts, fins que creua zona veïnal de Borriana al port, pren el camí de l'Eccehomo passant per l'ermita del mateix nom (a la dreta), creua el camí del Marge, quan arriba al camí de la Ratlla pren aquest camí amb direcció nord-oest i després d'uns 1.000 metres gira cap al sud i continua pel terme de Nules (M-2).»